સૌરાષ્ટ્રમાં ભાજપના મોટા અગ્રણીઓ તેલના વેપાર સાથે સંકળાયેલા છે. માર્કેટયાર્ડોમાં પણ ભાજપનું શાસન છે. સહકારી મંડળીઓમાં પણ ભાજપનું શાસન છે. આમ તેલના વેપારમાં કોઈ મુશ્કેલી ન આવે માટે ખેડૂતોના નામે થઈ રહેલી બુમરાણમાં ખેડૂતો કરતાં ફાયદો વધુ વેપારીઓને છે. બજારમાં ભાવાંતર યોજના હેઠળ મગફળીની ખરીદી થાય તો માલ બજારમાં રહે અને તેલિયા રાજાઓ મગફળીની મનફાવે તેમ ખરીદી કરી શકે. અત્યારસુધી સરકાર ટેકાના ભાવે મોટાપાયે ખરીદી કરતી ન હતી. હવે સરકારે મગફળીની ખરીદી વધારવાની સાથે ઉત્પાદનમાં ઘટાડાને પગલે પિલાણ માટે ઊંચા ભાવ ખર્ચવા છતાં વેપારીઓને મગફળી મળતી નથી. ટેકાના ભાવે ખરીદી થાય કે ભાવાંતર યોજના હેઠળ ખરીદી થાય ખેડૂતને માલના ઊંચા પૈસા મળે એ સ્વાર્થ છે. પણ હાલમાં ખેડૂતોના નામે શરૃ થયેલા રાજકારણથી ખેડૂતો દિવાળી ટાણે પૈસા વગરના થઈ ગયા હોવાની બૂમરાણ ખેડૂતો સૌરાષ્ટ્રમાં પાડી રહ્યાં છે. અહીં ઉલ્લેખ કરાયેલી ઉપરોક્ત તમામ બાબતોની સૌરાષ્ટ્રના ખેડૂતોમાં ચર્ચા ચાલી રહી છે. ખેડૂતો પાસે મગફળી છે પણ કોઈ ખરીદનાર નથી. હાલમાં રાજકારણ કરતાં વ્યવસાયમોટો બની જતાં સૌરાષ્ટ્રમાં ભાજપના શાસનમાં જ રૂપાણી સરકાર સામે આંદોલન થઈ રહ્યું છે.